
Villamosvonal létesítésének vizsgálata Miskolc észak–déli várostengelyén

Kulcsszavak: tömegközlekedés; villamosközlekedés; infrastruktúra-fejlesztés; Miskolc; MVK Zrt.
Miskolcon jelenleg a K–Ny-i várostengelyen villamosokkal és autóbuszokkal, míg az É–D-i várostengelyen kizárólag autóbuszokkal bonyolítják le az utasforgalmat. Sajnos történelmileg úgy alakult, hogy az 1910-ben átadott hejőcsabai villamosvonalat 1960-ban megszüntették, és a pályáját is elbontották. Ez azon túl, hogy a villamosokat immáron több mint 60 éve autóbuszokkal pótolják, azt is jelenti, hogy a város az É–D-i villamos nélkül fejlődött és épült tovább, ami nagyban megnehezíti, hogy nyomvonalának helyet találjunk a mai Miskolcon.
Az É–D-i várostengely csúcskeresztmetszetén, a Csabai kapuban egy átlagos munkanapon napjainkban kb. 25 ezer utassal kell számolnunk. Ennyi embert csakis nagy befogadóképességű járművekkel (ami Miskolc esetében kizárólag a villamost jelenti) lehetne a mai, autóbuszos megoldásnál hatékonyabban, komfortosabban, gyorsabban és kevesebb energiafelhasználással elszállítani. Az É–D-i villamosközlekedés mielőbbi megvalósításában minden érintett fél érdekelt: az utasok a gyorsabb és kényelmesebb utazás miatt; a városlakók a tisztább levegő és a villamospálya kiépítéséhez kapcsolódó más, szintén fontos fejlesztések miatt; az önkormányzat és a szolgáltató cég pedig a jelenleginél – környezeti és gazdasági értelemben is – fenntarthatóbb üzemeltetés miatt.
Az előzőekben leírtak emiatt, Miskolc városfejlesztési stratégiáiban és SUMP-jaiban (fenntartható városi mobilitási terv) újra és újra megjelenik az É–D-i villamosvonal megépítése, így tulajdonképpen a projekt indokoltságában nincs vita sem a szakemberek, sem pedig a politikusok között, azonban az ország jelenlegi gazdasági és politikai helyzetében kérdéses, hogy mikor valósulhat meg Miskolc történetének egyik legnagyobb közlekedésfejlesztési beruházása.
Bár napjainkban minden kétséget kizáróan úgy tűnik, hogy a projekt megvalósulására csak a távoli jövőben van esély, engem, mint közlekedésbarátot és városi közlekedéssel foglalkozó kutatót, ennek ellenére is kíváncsivá tett, hogy milyen útvonalon közlekedne a sokat emlegetett É–D-i villamos, hol lennének a megállói, valamint az is, hogy milyen lenne az akkori autóbusz-vonalhálózat (a villamosvonal üzembe helyezéséhez kapcsolódóan mindenképpen szükséges lesz az É–D-i várostengely autóbuszvonalainak áttervezése, a villamos- és az autóbusz-viszonylatok közötti párhuzamosságok minimalizálása érdekében). A dolgozatom ezt a sok-sok éve emlegetett projektet kívánja bemutatni és közelebb hozni az olvasókhoz.



